Toyota US Woordfeeskortverhaalbundel 2020: 'n onderhoud met Adellé von Ronge Kotzé - LitNet
Adellé von Ronge Kotzé (foto verskaf)
Adellé von Ronge Kotzé vertel vir Naomi Meyer van haar kortverhaal wat vanjaar in die Toyota US Woordfeesbundel opgeneem word.
Adellé, waaroor handel jou kortverhaal en wat was die inspirasie daarvoor?
"Snip se boer" handel oor Monique Fourie wat besig is met haar finale jaar in veeartsenykunde by Onderstepoort. Sy word na 'n brahmaanplaas in die Vrystaat genooi vir eerstehandse ondervinding en raak met die intrapslag op die plaasboer se seun Roelf verlief. Maar daar is egter twee probleme op die plaas: Naomi en Lallie wat sake moeilik maak.
Dis 'n wipwarit van emosies vir Monique wat stert tussen die bene terugvlug Gauteng toe, seker daarvan dat die kalwerliefde maar net nog 'n grashalm in die wind was. Maar was dit?
My inspirasie vir die storie was 'n ware verhaal wat ek so 'n bietjie aangepas het.
Die skryfproses was so lekker en maklik. Die karakters het met my gepraat, my laat lag en my bietjie kwaad gemaak ook.
Met die afronding en redigering moes ek teen wil en dank ongelukkig van sekere dele ontslae raak, maar op die ou end was dit tog die moeite werd. Dit was 'n lekker storie om te skryf en my man, Johan, wat nie te lief is vir lees nie (jy weet mos, met die TV saam word alles mos met 'n lepel gevoer), het die storie geproeflees en dit geniet, wat baie vir my beteken het.
Ek sal graag die fees wou bywoon indien my verlof toegestaan word. Ek sal maar moet insit en kyk wat gebeur, en ja, ek het na die program geloer. Die Eendag-skryfkursus wat aangebied word, klink oulik, en die leefstylaanbieding ook, om nie te praat van die boektent nie. Dis mos nou 'n ding wat ek nie kan weerstaan nie.